নতুন বছরে খুলে গেল দার্জিলিংয়ের রোহিনী রোড, খুশির হাওয়া পাহাড়ে

ওয়েবডেস্ক- নতুন বছরের (New Year 2026) শীতের ছুটিতে পাহাড় আর সমুদ্র দুই পছন্দ পর্যটকদের (Tourist)। পাহাড়প্রেমীরা প্রথমে বেছে নেন দার্জিলিংকে (Darjeeling)। দীর্ঘ সময় বন্ধ থাকার পর বৃহস্পতিবার ১ জানুয়ারি খুলে গেল দার্জিলিংয়ের সড়ক পথ রোহিনী রোড (Rohini Road) । ফলে কম সময়ে সহজেই পাহাড়ে পৌঁছে যাবে পর্যটকেরা। ছোট গাড়ি চলাচলের জন্য এই রোডটি খুলে দেওয়া হয়েছে। গত ৪ অক্টোবর থেকে ভারী বৃষ্টির জেরে বন্ধ হয়ে যায় রোহিনী রোড। এই পথ খুলে দেওয়ায় সমতলের সঙ্গে পাহাড়ের দূরত্ব ১০ কিলোমিটার কমে গেল। সিকিম ও দার্জিলিংয়ের যাওয়ার জন্য এই পথকেই এবার বেছে নিতে পারবে পর্যটকেরা।

রোহিনী রোড এতদিন বন্ধ থাকার কারণে ঘুরপথে যেতে হচ্ছিল পর্যটকদের। ফলে সময় আর টাকা দুইই বেশি লাগছিল। শিলিগুড়ি থেকে কার্শিয়াং যেতে চালকদের দীর্ঘপথ ঘুরে ১১০ নম্বর জাতীয় সড়ক অথবা হিলকার্ট রোড ব্যবহার করতে হয়েছে। ফলে সমস্যা পড়ে যাত্রী ও পর্যটকেরা।

জিটিএ-র পূর্ত বিভাগের ভারপ্রাপ্ত এগজিকিউটিভ ইঞ্জিনিয়ার সোনম লেপচার জানিয়েছেন, আপাতত রোহিনীর তৎপরতায় রাস্তায় ছোট ছোট গাড়ি চলাচল করতে পারবে। সুবিধা হবে পর্যটকদের। বড় গাড়ি চলাচলের জন্য রাস্তা পুরোপুরি রাস্তা খুলে দিতে আরও ৭ থেকে ১০ দিন সময় লাগবে। পাথর ও লোহার জালি দিয়ে বাঁধ তৈরি করে ধসে যাওয়া জায়গাগুলি মেরামত করতে হচ্ছে।

আরও পড়ুন- নিউ ইয়ারে জমজমাট দিঘা! জগন্নাথ মন্দিরে কেমন ভিড়? দেখুন

রাস্তা খুলে যাওয়ায় খুশি রোহিনীর হোটেল ব্যবসায়ী থেকে গাড়ি চালকেরাও। হোটেল ব্যবসায়ীরা জানান, তিন মাস থেকে হোটেল বন্ধ ছিল। ক্ষতির মুখে পড়েছিলেন তারা। বছরের প্রথমে স্বস্তির নিঃশ্বাস ফেললেন সকলেই।