দার্জিলিংয়ে টয় ট্রেনে উপচে পড়া ভিড়! শীতে পর্যটকদের ঢল পাহাড়ে

ওয়েব ডেস্ক: শীত (Winter) পড়তেই সেজে উঠছে দার্জিলিং (Darjeeling)। আর সেই সৌন্দর্য উপভোগ করতে পাহাড়মুখী পর্যটকের (Tourists) সংখ্যা এবার রেকর্ড ছুঁতে চলেছে। বিশেষত, দার্জিলিংয়ের ঐতিহ্যবাহী টয় ট্রেনে (Toy Train) ভিড় যেন উপচে পড়ছে। এনজেপি থেকে চালু টয় ট্রেনের সব রাইড ফুল বুকড, বহু যাত্রী টিকিটই পাচ্ছেন না। কুয়াশা ভেদ করে ছুটে চলা এই হেরিটেজ ট্রেনের টিকিট এখন পর্যটকদের কাছে ‘গোল্ডেন পাস’-এর মতোই আকর্ষণীয়।

পর্যটন (North Bengal Tourism) মহলের মতে, এই অগ্রিম বুকিং-ই স্পষ্ট ইঙ্গিত দিচ্ছে যে ডিসেম্বর-জানুয়ারির মরশুম পাহাড় ও ডুয়ার্সে পর্যটনের জন্য অত্যন্ত লাভজনক হতে চলেছে। টয় ট্রেনের টিকিট বুক হতে না হতেই পাহাড়ের হোটেল ও হোম স্টে মালিকদের ফোন বেজেই চলেছে অনবরত। কেউ খুঁজছেন গাড়ি, কেউ চাইছেন ট্রিপ প্ল্যানিংয়ের সাহায্য। ডিসেম্বর শুরু হতেই হাসি ফুটেছে ট্যুর অপারেটরদের মুখে।

আরও পড়ুন: বাঘের পায়ের ছাপ মিলল সুন্দরবনের লোকালয়ে, আতঙ্কে গ্রামবাসীরা

পর্যটন ব্যবসায়ীদের অনুমান, এই শীতে দার্জিলিং, কালিম্পং, গ্যাংটক থেকে শুরু করে লাটাগুড়ি, গরুমারা, জলদাপাড়া— সর্বত্র পর্যটকের ঢল চোখে পড়ার মতো হবে। আরও বড় সুখবর, দেশিয় পর্যটকদের পাশাপাশি বিদেশিরাও এবার ভিড় জমাবেন বাংলার পাহাড়ে। ইংল্যান্ড, আমেরিকা-সহ বিভিন্ন দেশের একাধিক পর্যটক দল ইতিমধ্যেই সফরসূচি চূড়ান্ত করেছেন। সব মিলিয়ে, পাহাড় ডাকছে, আর সেই ডাকে সাড়া দিয়ে শীতের মরশুমে পর্যটনে ফের প্রাণ ফিরছে দার্জিলিং-ডুয়ার্সে।